
Mennyit ér egy EB-gól? – A 2012-es labdarúgó Európa-bajnokság hatásainak kvantitatív elemzése

A kutatás a 2012-es labdarúgó Európa-bajnokság során felállított adatbázis segítségével azt a kérdést vizsgálja, hogy egy-egy nemzetközi tornán nyújtott kiemelkedő egyéni vagy csapatszintű teljesítmény növeli-e a labdarúgók piaci értékét. A szerzők célja kvantitatív módon igazolni a nemzetközi tornákon nyújtott teljesítmény pozitív hatását a játékos értékére vonatkozóan.
A dolgozat különböző magyarázó változók (pl. lőtt gólok száma, csapat helyezése, teljesítményre kapott értékelés stb.) segítségével elemzi a játékosok piaci értékére gyakorolt hatásokat. Az elemzés során a szerzők először bemutatják a labdarúgás piacait, valamint a vizsgált kérdés szempontjából releváns korábbi empirikus tanulmányok eredményeit. A feltárt elméleti összefüggések segítségével, statisztikai és ökonometriai módszerekkel vizsgálják a szerzők az adatok alapján azonosítható hatásokat.
Az eredmények alátámasztják a szerzők hipotézisét, miszerint a játékosok, különösen a fiatal korosztály tagjai, profitálhatnak a nemzetközi tornákon nyújtott kiemelkedő egyéni vagy csapatteljesítményből. Ez a hatás azonban nem közvetlenül, hanem egy összetett üzleti folyamat eredményeként valósulhat meg. A nemzetközi tornákon való siker felerősítheti egy játékos piaci értékének növekedését, ami így klubja számára értékesebbé teheti akkor is, ha ez az értéknövekedés a játékospiacon nem realizálódik. Ez a hatás fontos lehet a klubcsapatok üzleti stratégiájának szempontjából is.



